Diari Oficial de la Generalitat Valenciana


Sumari del DOGV 3772, del 15-06-2000 (2000/3809)

RESOLUCIÓ de 2 de maig de 2000, de la secretària general de la Conselleria de Justícia i Administracions Públiques, per la qual inscriu l'adaptació dels estatuts del Col·legi Provincial de Procuradors dels Tribunals de Castelló de la Plana.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3772

Data del DOGV
:   15-06-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/3809


Data del document
:   02-05-2000

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * reglament intern
    * col·legi professional
    * professió jurídica
    * legislació

RESOLUCIÓ de 2 de maig de 2000, de la secretària general de la Conselleria de Justícia i Administracions Públiques, per la qual inscriu l'adaptació dels estatuts del Col·legi Provincial de Procuradors dels Tribunals de Castelló de la Plana. [2000/3809]
  
Vist l'expedient d'adaptació estatutària instruït a instància del senyor Emilio Olucha Rovira, com a degà de l'Il·lustre Col·legi Provincial de Procuradors dels Tribunals de Castelló de la Plana, inscrit amb el número 66 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en el qual sol·licita la inscripció i registre de l'adaptació dels seus estatuts a la Llei 6/1997, de 4 de desembre, de la Generalitat Valenciana de Consells i Col·legis Professionals de la Comunitat Valenciana, segons els següents
  
Fets
  
Primer
  
Que el degà de l'esmentat Col·legi va presentar el 28 de juliol de 1999 els estatuts aprovats per la Junta General Extraordinària celebrada el dia 24 de juliol de 1999, per a la seua adequació a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Que va ser sol·licitat un informe a la Direcció General de Justícia sobre el contingut dels estatuts presentats, formulada el 28 d'octubre de 1999, en sentit favorable.
  
Tercer
  
Que, en exercici del control de legalitat establit per l'Article 11 de l'esmentada llei autonòmica es va revisar el text estatutari, i va indicar-se la conveniència de rectificar determinats punts d'aquests, i requerir-se l'aportació de la documentació necessària per a la inscripció registral, requeriment que ha sigut complimentat el passat dia 1 de febrer.
  
Quart
  
Que s'ha donat tràmit d'audiència al senyor Vicente Ramón Breva Sanchís, atesa la condició d'interessat manifestada en el seu escrit de data 19 de gener de 2000.
  
Cinqué
  
El text annex dels preceptes, objecte d'adaptació estatutària, queda incorporat íntegrament a la present Resolució, donant-se ací per reproduït.
  
Fonaments de dret
  
Primer
  
Que els estatuts contenen totes les determinacions exigides en l'Article 10 de la Llei 6/1997, de 4 de desembre, de Consells i Col·legis Professionals.
  
Segon
  
Que han sigut aprovats amb els requisits i formalitats previstos en aquest article i en els estatuts del Col·legi.
  
Tercer
  
Que l'escrit d'al·legacions presentat per l'interessat en el tràmit d'audiència, és extemporani.
  
Quart
  
L'expedient ha sigut tramitat pel Servei d'Entitats Jurídiques, adscrit a la Secretaria General de la Conselleria de Justícia i Administracions Públiques, competent perquè ho disposa l'Article 6.1 de la Llei 6/1997, de 4 de desembre, en virtut de les atribucions que té conferides pels decrets 13/1999, i 91/1999, de 30 de juliol, sobre assignació de competències a la Presidència i a les Conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 123/1986, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana.
  
Vistos: L'Article 36 de la Constitució i l'Article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els receptes bàsics; i altres disposicions complementàries, resolc:
  
Inscriure l'adaptació dels estatuts de l'Il·lustre Col·legi Provincial de Procuradors dels Tribunals de Castelló de la Plana.
  
Contra aquesta resolució que posa fi a la via administrativa es podrà interposar, potestativament recurs de reposició davant del mateix òrgan que ha dictat l'acte, en el termini d'un mes comptat des de l'endemà al de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà a la seua notificació. Tot això de conformitat amb allò que s'ha establit en els Articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els Articles 10, i 46 de la Llei 29/1998, de 13 de juliol, Reguladora de la Jurisdicció contenciosa administrativa, sense perjuí que s'utilitze qualsevol altra via que es considere oportuna.
  
València, 2 de maig de 2000.- La secretària general: Carmen Galipienso Calatayud.
  
IL·LUSTRE COL·LEGI PROVINCIAL DE PROCURADORS DELS TRIBUNALS DE CASTELLÓ DE LA PLANA
  
TÍTOL I
  
Del col·legi i dels col·legiats
  
CAPÍTOL I
  
Secció primera
  
Del Col·legi
  
Article 1
  
L'Il·lustre Col·legi Provincial de Procuradors dels Tribunals de Castelló de la Plana és una corporació de dret públic, de caràcter professional, emparada per la Llei i reconeguda per l'Estat i per la Comunitat Autònoma, que gaudeix de personalitat jurídica i plena capacitat per al compliment de les seues finalitats.
  
Article 2
  
L'Il·lustre Col·legi Provincial de Procuradors dels Tribunals de Castelló de la Plana està constituït pels col·legiats actuals i els que siguen admesos successivament, per reunir els requisits exigits per a l'exercici de la professió de procurador dels tribunals.
  
Article 3
  
El seu àmbit s'estén a tot el territori de la província de Castelló.
  
Article 4
  
El seu domicili està fixat en l'actualitat a Castelló, Plaça Bisbe Pont i Gol, núm. 2, baix, sense perjuí d'un possible canvi, per acord de la Junta de Govern. També podrà obrir delegacions en les poblacions següents: Vinaròs, Vila-real, Nules, Segorbe i aquelles altres que ho acorde la Junta de Govern.
  
Article 5
  
El Col·legi de Procuradors exerceix dins del seu àmbit territorial i en el marc del que disposa la legislació bàsica de l'Estat i la Llei de la Generalitat Valenciana, les funcions que en l'exercici de la seua autonomia li atribueixen aquests estatuts.
  
Article 6
  
El Col·legi pot adquirir, alienar i administrar tota classe de béns i exercitar davant dels jutjats i tribunals de qualsevol jurisdicció i grau, les accions que en el seu propi interés jutge convenient.
  
Secció segona
  
De les finalitats i funcions del Col·legi
  
Article 7
  
Són finalitats essencials del Col·legi:
  
a) L'ordenació de l'exercici de la professió.
  
b) La representació exclusiva d'aquesta dins del seu àmbit.
  
c) La defensa dels interessos professionals dels col·legiats.
  
d) L'exigència de les normes deontològiques en l'exercici de la professió.
  
e) Facilitar el coneixement i compliment de tot tipus de disposicions legals que afecten la professió.
  
f) I, en general, vetlar per l'adequat nivell de qualitat en la prestació de l'activitat professional, coordinant els interessos del Col·legi i els seus col·legiats amb el possible servei tant als Tribunals com a la societat.
  
Article 8
  
Són funcions del Col·legi:
  
a) Assumir en el seu àmbit el patrocini i representació dels interessos generals dels col·legiats davant les autoritats i organismes públics, defenent els seus drets i prestigi si foren objecte de vexació o desconeixement.
  
b) Determinar i distribuir equitativament les càrregues que ha de suportar la Corporació i les retribucions procedents que estiguen regulades expressament.
  
c) Distribuir els torns en les causes dels litigants de benefici de justícia gratuïta o dels qui, sense ser-ho, sol·liciten que se'ls nomene procurador d'ofici, sense perjuí de la retribució que els corresponga.
  
d) Perseguir l'intrusisme sense perjuí de les actuacions d'inspecció i/o sanció a què estan obligades les administracions públiques.
  
e) Exercir la potestat disciplinària en l'ordre professional i col·legial i impedir la competència deslleial entre els col·legiats.
  
f) Prestar la col·laboració sol·licitada pels poders públics.
  
g) Establir les relacions i acords de cooperació amb les Administracions públiques i amb altres corporacions i entitats professionals, administratives i educatives, autonòmiques o estatals, tendents al millor compliment dels fins col·legials.
  
h) Exercir quantes funcions li siguen encomanades per l'administració i col·laborar amb aquesta mitjançant la realització d'estudis, emissió d'informes, elaboració d'estadístiques i altres activitats relacionades amb els seus fins, que puguen ser-li sol·licitades o que acorden formular per iniciativa pròpia.
  
i) Preparar la formació i informació necessària per a facilitar l'accés a la vida professional de nous col·legiats. En aquest sentit, el Col·legi pels seus propis mitjans, o amb la firma dels acords oportuns amb universitats o altres entitats, podrà organitzar cursos de formació, respectant les normes legals que disciplinen l'accés a les professions titulades.
  
j) Organitzar activitats i serveis comuns d'interés per als col·legiats de caràcter professional, formatiu, cultural, esportiu, d'expansió, assistencial i de previsió i altres anàlegs, proveint el sosteniment econòmic mitjançant els mitjans necessaris.
  
k) Complir i fer complir als col·legiats les lleis generals i especials i els presents estatuts, reglaments de règim interior, i també les normes i decisions adoptades pels òrgans col·legials, en matèria de la seua competència.
  
l) Determinar les unitats d'actuació que delimiten l'àmbit territorial per a exercir la professió. A tal fi haurà caldrà elaborar-se el preceptiu reglament que regule la creació, modificació i/o extinció de les unitats mencionades.
  
ll) Aprovar els pressupostos i fixar les quotes col·legiales.
  
m) Aprovar els seus estatuts i reglaments de règim interior.
  
n) Emetre informes i dictàmens de caràcter no vinculant en procediments judicials o administratius en què se susciten qüestions relatives als seus honoraris.
  
o) Facilitar les relacions dels col·legiats als jutjats i tribunals.
  
p) Evacuar l'informe preceptiu sobre tots els projectes de normes del Govern Valencià que afecten a la professió.
  
q) Aquelles altres funcions que redunden en benefici dels interessos professionals dels col·legiats.
  
CAPÍTOL II
  
Dels col·legiats
  
Secció primera
  
De la adquisició de la condició de col·legiat
  
Article 9
  
Són procuradors del Il·lustre Col·legi de Procuradors dels Tribunals de Castelló de la Plana, els actuals col·legiats i els que, tenint les condicions exigides en els presents estatuts i les exigides en tot tipus de normativa que ordene el exercici de la professió, s'incorporen en el futur.
  
Article 10
  
Per a ser incorporat a aquest Il·lustre Col·legi cal sol·licitar-lo mitjançant instància dirigida al degà-president, acompanyada dels documents següents:
  
a) Certificat de naixement.
  
b) Certificat del Registre Central de Penats i Rebels.
  
c) Títol de llicenciat en Dret.
  
d) Títol de Procurador dels Tribunals, lliurat a l'efecte pel Ministeri de Justícia o l'administració que el substituïsca en aquestes funcions.
  
e) Alta en l'impost d'activitats econòmiques.
  
f) Acreditar el abonament de les quotes de ingrés i la formalització de l'alta en la Mutualitat de Previsió dels Procuradors de Espanya, o en l'organisme creat pel Consell Valencià de Col·legis de Procuradors o, si de cas, l'alta en la Seguretat Social.
  
g) Resguard de haver satisfet en la Tresoreria del Col·legi, la quota de incorporació establida en el Article 144 a i b d'aquests estatuts.
  
h) Haver constituït la fiança pel Tribunal Superior de Justícia de la Comunitat Valenciana.
  
i) Prestar jurament o promesa d'acatament a la Constitució en la forma i mode que determina la Llei Orgànica del Poder Judicial. Dit jurament o promesa es formalitzarà en un acte solemne que a l'efecte serà convocat per la Junta de Govern.
  
Aprovada la incorporació i fins que aquest jurament o promesa es produïsca, el procurador que haja complit tots els requisits podrà exercir transitòriament, fins que preste dit jurament o promesa.
  
j) Declaració jurada de no estar sotmés en cap de les incompatibilitats o causes establides per a l'exercici de la professió de procurador dels tribunals, en les lleis o en els presents estatuts.
  
k) Concretar la unitat d'actuació en què s'exercirà la professió.
  
Article 11
  
No podran ser donats d'alta:
  
1. Els processats o encausats en causa criminal, excepte que ho foren per delictes culposos, mentre no s'alce el processament o encausament
  
2. Els condemnats per sentència ferma per delicte dolós fins al total compliment de la condemna.
  
3. Els sancionats disciplinàriament amb suspensió i expulsió mentre no hagen complit la sanció i obtinguen la rehabilitació respectiva. Aquest apartat és d'aplicació als col·legiats de qualsevol col·legi de procuradors o d'advocats d'Espanya que vulguen donar-se d'alta en aquest Col·legi, i també a qualsevol altre col·lectiu relacionat amb l'administració de Justícia. En aquests últims supòsits la Junta de Govern podrà requerir la presentació del certificat expedit per qui corresponga legalment, que acredite no estar sotmés en aquest supòsit.
  
Article 12
  
A la Junta de Govern correspon resoldre les sol·licituds d'incorporació al Col·legi.
  
Les sol·licituds d'incorporació seran admeses, suspeses o denegades. En els dos últims supòsits, la Junta de Govern fonamentarà la seua resolució.
  
La Junta de Govern practicarà les diligències i demanarà els informes que, en el seu cas, considere oportú, i dictarà la resolució en el termini màxim de dos mesos, passat el qual es considerarà admesa. Si fora suspesa o denegada es notificarà en el termini de deu dies a l'interessat.
  
Contra l'acord de suspensió o denegació es donarà recurs d'alçada, que haurà d'interposar-se en el termini d'un mes, comptat a partir del següent a la notificació a l'interessat, davant del Consell Valencià de Col·legis de Procuradors .
  
Article 13
  
Els col·legiats de l'Il·lustre Col·legi Provincial de Procuradors dels Tribunals de Castelló de la Plana podran ser:
  
a) Exercents
  
b) No exercents
  
a) Són exercents els qui havent obtingut la incorporació al Col·legi de Castelló, exercisquen la professió de procurador dins del seu àmbit territorial.
  
b) Són no exercents el qui s'incorporen al Col·legi en dita situació; els que, incorporats a l'Il·lustre Col·legi de Castelló, es donaren de baixa, llevat que siga definitiva; i els qui sol·licitaren l'excedència forçosa per a exercir càrrecs en el Govern i assimilats de l'administració pública o Consell del Poder Judicial.
  
En el primer supòsit, si sol·liciten passar a la condició d'exercents, hauran de satisfer la diferència entre la quota d'incorporació com no exercent i la d'exercent fins a completar la totalitat.
  
En els dos últim supòsits, podran reintegrar-se a l'Il·lustre Col·legi Provincial de Procuradors dels Tribunals de Castelló de la Plana com a exercents sense pagament de cap quantitat, tot respectant-los l'antiguitat i els drets com si hagueren continuat com a exercents, sempre que hagueren exercit la professió de procurador durant al menys deu anys ininterrompudament.
  
Article 14
  
La condició de col·legiat es perdrà:
  
a) Per condemna ferma que comporte l'accesòria d'inhabilitació per a l'exercici de la professió.
  
b) Per expulsió del Col·legi acordada en expedient disciplinari.
  
c) Per falta de pagament de més de dues quotes ordinàries o d'una extraordinària.
  
d) A petició pròpia formulada davant de la Junta de Govern.
  
e) Per defunció.
  
En els supòsits dels apartats a) i b) hauran de ser comunicats per escrit als interessats.
  
En el supòsit de l'apartat c) es requerirà a l'interessat perquè efectue el pagament i formule totes les al·legacions que estime convenients en el termini de quinze dies. Transcorregut el termini sense haver efectuat el pagament o justificat la seua improcedència, li serà comunicada la pèrdua de la condició de col·legiat, que no té caràcter de sanció disciplinaria.
  
Secció segona
  
Drets del col·legiat
  
Article 15
  
Són drets dels col·legiats:
  
a) Elegir i ser elegit per als càrrecs de la Junta de Govern.
  
b) Participar amb veu i vot en les assemblees generals que se celebren.
  
c) Sol·licitar la convocatòria de l'assemblea general extraordinària en els termes previstos en aquests estatuts.
  
d) Consultar la informació rellevant per a debatre els assumptes de l'ordre del dia de les assemblees generals. A l'efecte, la Junta de Govern posarà a disposició dels col·legiats la citada informació a la secretaria del Col·legi com a mínim amb 72 hores d'antelació.
  
e) Sol·licitar informació sobre qualsevol aspecte de la vida col·legial. La Junta de Govern la facilitarà dins del termini d'un mes, excepte que hi hagen raons fonamentades per a negar-la, basades en la intimitat de les persones, el secret professional o industrial i/o la protecció dels drets i llibertats de tercers. La resolució desestimatòria haurà de ser motivada.
  
f) Exercir en aquells expedients en què siguen interessats, els drets que li concedeix la legislació estatal i autonòmica, si s'escau, de règim jurídic de les administracions públiques.
  
g) Actuar en l'exercici de la professió amb total llibertat i independència, sense altres limitacions que les imposades per la llei o per les normes de la moral o deontològiques.
  
h) A demanar i obtindre del Col·legi i de les altres Administracions públiques, la protecció de la seua lícita llibertat d'actuació, en particular del secret professional.
  
i) Participar en la gestió corporativa, de conformitat amb allò que s'ha establit en els presents estatuts.
  
j) Pels serveis professionals prestats, el procurador tindrà dret als honoraris que fixen els aranzels vigents.
  
k) Pels serveis de caràcter extrajudicial, que, encara que tinguen relació amb el procediment, i no corresponguen a l'actuació professional estricta en juí, el procurador tindrà drets als honoraris fixats per l'article 102 dels vigents aranzels, o l'article que els substituïsca.
  
Article 16
  
El procurador col·legiat que haguera de representar-se a si mateix o als seus familiars fins al segon grau de consanguinitat o afinitat, podrà actuar professionalment exercint la representació processal, prèvia sol·licitud de la seua habilitació a la Junta de Govern del Col·legi i dins del seu àmbit territorial.
  
En els mateixos casos, podrà ostentar conjuntament la representació i defensa sempre que concórreguen els requisits exigits per les lleis al respecte, i haguera sigut habilitat prèviament pel corresponent col·legi d'advocats, d'acord amb el seus estatuts.
  
Secció tercera
  
Dels deures dels procuradors
  
Article 17
  
El deure fonamental del procurador és cooperar amb l'administració de Justícia, defenent en dret els interessos dels representats.
  
Article 18
  
És obligació del procurador solidaritzar-se amb l'esperit d'associació i germandat que tutelen els col·legis de procuradors, evitar la deslleialtat i la competència il·lícita envers els seus companys.
  
Article 19
  
Els procuradors estan obligats a representar els litigants que tinguen dret a benefici de justícia gratuïta, per la qual cosa el Col·legi portarà un registre per a procedir al repartiment d'aquests assumptes entre els col·legiats en exercici, en la forma que determine el Reglament del Col·legi.
  
Article 20
  
Són també deures del procurador:
  
1. Presentar oportunament el poder que tinga per a comparéixer en juí o tornar-lo si no l'accepta, el més aviat possible, perquè no siga perjudicat el poderdant.
  
2. Seguir el juí mentre no haja cessat en el seu encàrrec per alguna de les causes que s'expressen en la Llei d'Enjudiciament Civil.
  
3. Transmetre a l'advocat elegit pel seu client o per ell mateix, tots els documents, antecedents i instruccions que li siguen remesos o que ell mateix puga adquirir, per a la millor defensa del seu poderdant, sota la responsabilitat que les lleis imposen al mandatari.
  
En cas de no tindre instruccions o que siguen insuficients les que li hagen donat, fer allò que requerisca la naturalesa o índole del negoci.
  
4. Tindre el lletrat sempre al corrent del curs del negoci que tenen confiat, i al client quan aquest així ho sol·licite.
  
5. Firmar totes les pretensions que es presenten a nom del client. Quan el Procurador estime necessari salvar la seua responsabilitat davant de qualsevol escrit firmat pel lletrat, podrà anteposar a la seua firma la frase següent frase: «A l'únic efecte de representació processal i sense assumir les manifestacions contingudes en aquest».
  
6. Oir i firmar els emplaçaments, les citacions i notificacions de qualsevol classe, incloses les de les sentències, les quals actuacions tindran la mateixa força que s'hi intervinguera directament el poderdant. No s'admetrà la resposta que les expressades diligències s'entenguen amb aquest.
  
7. Assistir a totes les diligències i actes per als quals les lleis ho previnguen.
  
8. Complir exactament les obligacions que les lleis li imposen en la seua actuació professional, i amb aquelles que en l'ordre corporatiu es determinen en aquest Estatut i les altres normes que regulen l'exercici de la professió.
  
9. Mantindre despatx obert en la mateixa localitat on tinga la seua seu el jutjat en què exercisca la seua professió, a la localitat seu del Col·legi o en qualsevol altra de la unitat d'actuació que haja elegit.
  
10. Retre compte el client amb especificació i detall de les quantitats percebudes d'aquest i dels pagaments realitzats pel seu compte, precisant exactament els conceptes i import corresponent, a sol·licitud d'aquest.
  
11. Guardar el secret professional de tots els fets, documents i situacions relacionades amb els seus clients que haguera tingut notícia per raó de l'exercici de la seua professió, el secret del qual afectarà igualment als fets que el procurador conega per pertànyer a la Junta de Govern i també a aquells que tinga coneixement com associat col·laborador d'un altre company.
  
D'invocar-se el secret professional, el procurador podrà emparar-se en les lleis reguladors del seu exercici per a exigir el ple respecte del seu dret conforme a la Llei.
  
12. Satisfer dins dels terminis assenyalats les quotes ordinàries o extraordinàries acordades pel Col·legi així com les altres càrregues obligatòries.
  
13. Oir les notificacions i rebre les còpies de les resolucions que es lliuren en assumptes que estiguen al seu càrrec, al local, forma i hores establertes a l'efecte.
  
14. Adquirir les pòlisses o segells autoritzats i exigits pel Col·legi, que haurà d'adherir al primer escrit que se presente en comparèixer en un procediment.
  
Secció quarta
  
Dels oficials habilitats
  
Article 22
  
Quan concórrega justa causa que impossibilite el procurador per a assistir a la pràctica de diligències i actuacions judicials, i, en general, per a realitzar qualsevol acte propi de la seua funció en els assumptes en què estiga personat, podrà ser substituït pel seu oficial habilitat que reunisca les condicions establides en la normativa vigent. L'oficial habilitat en cap cas pot firmar els escrits.
  
Article 23
  
Cada procurador podrà servir-se de fins a dos oficials habilitats per a l'exercici de la professió.
  
Article 24
  
No es podrà ser oficial habilitat de dos procuradors a la vegada, fins i tot estant associats.
  
CAPÍTOL III
  
Secció primera
  
De les incompatibilitats
  
Article 25
  
La professió del procurador és incompatible:
  
1. Amb l'exercici de la funció judicial o fiscal, qualsevol que siga la seua denominació i grau; amb l'acompliment del secretariat dels jutjats o tribunals, i amb tota ocupació o funció auxiliar o subalterna d'aquests.
  
2. Amb l'exercici de l'advocacia, excepte en els casos d'habilitació previstos en el present Estatut.
  
3. Amb l'exercici de la professió de graduat social, gestor administratiu i agent de la propietat immobiliària, o amb qualsevol altra professió que haguera sigut declarada incompatible amb l'exercici de la procuraduria.
  
4. Amb qualsevol ocupació remunerada als col·legis de procuradors i advocats.
  
5. Amb les altres funcions o ocupacions de l'administració que hagen sigut declarades legalment incompatibles amb la procuraduria.
  
El procurador no podrà exercir la seua professió al jutjat o tribunal on exercisca la seua funció de magistrat, jutge, fiscal o secretari, familiar o parent dins del segon grau de consanguinitat o afinitat.
  
Article 26
  
Quan concorreguera en algun col·legiat qualsevol causa d'incompatibilitat de les esmentades abans, el degà requerirà a l'interessat perquè en el termini de quinze dies opte per una de les situacions incompatibles amb renúncia expressa de les altres, i si transcorregut dit termini sense atendre aquest requeriment, la Junta de Govern acordarà la suspensió del procurador en la seua condició de col·legiat mentre subsistisca la incompatibilitat, i ho comunicarà als jutjats i tribunals on el procurador exercisca la seua professió.
  
Desapareguda la incompatibilitat, el procurador, prèvia justificació del fet, podrà instar de la Junta de Govern del Col·legi l'alçament de la suspensió.
  
Article 27
  
Contra els acords de suspensió adoptats per la Junta de Govern conforme a l'article anterior, podrà interposar-se, en el termini d'un mes, recurs d'alçada davant del Consell Superior de Col·legis de Procuradors de la Comunitat Valenciana, segons el que disposa el capítol IV del títol 2 2 d'aquests estatuts.
  
Secció segona
  
De les prohibicions
  
Article 28
  
Els procuradors tenen prohibit:
  
a) L'anunci o difusió dels seus serveis a través de qualsevol mitjà publicitari.
  
b) Intervindre en assumptes la representació dels quals està atribuïda a un altre procurador, excepte casos de substitució legal.
  
c) La competència deslleial, en general i en especial, per a l'obtenció de poders.
  
d) Cobrar pels seus serveis professionals per sota o per excés del que disposen els aranzels vigents.
  
e) El procurador no podrà assumir la representació d'un client, sense que aquest acredite haver satisfet els drets i despeses del col·legiat que abans el representava, tret del que disposen aquests estatuts.
  
Cas de no atendre dita prohibició, haurà d'abonar personalment l'import degut al procurador substituït. En aquest cas, es posarà en coneixement de la Junta de Govern, que dictaminarà el procedent, prèvia l'obertura d'expedient per falta greu o lleu, segons els casos.
  
Article 29
  
De cap mode s'admetrà la fixació del pagament d'un tant per cent o part alíquota del valor que s'obtinga del litigi, dels béns litigiosos, prohibint-se el pacte de cuota lítis.
  
Secció tercera
  
Dels despatxos col·lectius
  
Article 30
  
Els procuradors del Col·legi podran associar-se per a l'exercici de la professió en la forma i condicions que tinguen per convenient, informant per escrit al Col·legi.
  
L'associació per a fins professionals es farà pública mitjançant l'estampació a les capçaleres de cartes, comunicacions professionals, rètols o plaques, etc., dels noms, cognoms i professió d'aquests.
  
En cap cas podran ostentar els procuradors associats la representació dels qui en el mateix procés assumisquen posicions contraposades de parts litigants. No es presumirà l'associació de procuradors que compartisquen el mateix despatx.
  
Secció quarta
  
De les absències
  
Article 31
  
El procurador està obligat a residir en l'àmbit territorial del Col·legi, no podrà absentar-se sense autorització del degà del Col·legi, excepte que l'absència siga per un temps no superior a 30 dies, en el qual cas bastarà la comunicació prèvia al Degà amb determinació del procurador o procuradors que el substituïsquen durant l'absència, els quals hauran de fer constar la sua conformitat.
  
Quan l'absència siga superior a trenta dies caldrà l'autorització del degà, qui tramitarà la petició i l'acceptació dels substituts la qual s'acompanyarà a la petició i, una vegada concedida, serà comunicada a l'autoritat judicial corresponent.
  
Article 32
  
L'autorització per a absentar-se del lloc de residència no podrà excedir de sis mesos, que podrà ser prorrogada per uns altres sis mesos en casos justificats.
  
Article 33
  
Conclosa la llicència i, si de cas la pròrroga, el procurador haurà de reintegrar-se a la seua residència, fet que comunicarà al degà i aquest a les autoritats judicials que concediren dita llicència, en cas contrari s'entendrà que abandona l'exercici de la professió. En aquest supòsit, i previ l'expedient en què l'interessat serà oït, la Junta de Govern comunicarà a l'interessat i a l'autoritat judicial el cessament en dit exercici.
  
Contra aquest acord podrà interposar-se el recurs ordinari previst en el capítol IV del títol III d'aquests estatuts.
  
Secció cinquena
  
De les substitucions
  
Article 34
  
Quan concórrega justa causa que impossibilite el procurador per a assistir a la pràctica de diligències, actuacions judicials, i, en general, per a realitzar qualsevol altre acte propi de la seua funció en els assumptes en què estiga personat, podrà ser substituït pel seu propi oficial habilitat o un altre procurador que reunisca les condicions establides per la normativa vigent, sense més requisits que l'acceptació del substitut, manifestada en l'assistència a les diligències o actuacions, en la firma de l'escrit o en la formalització de l'acte professional que es tracte.
  
Article 35
  
En el supòsit de malaltia sobtada sense prèvia designació de substitut, el degà del Col·legi tan prompte com tinga coneixement del fet, designarà entre els procuradors, aquell o aquells que interinament substituïsquen el malalt, i comunicarà aquesta designació als tribunals o jutjats corresponents.
  
En el cas de mort del col·legiat i, a petició de la seua família, la Junta de Govern farà el nomenament dels qui s'encarreguen de la liquidació del seu despatx.
  
Secció sisena
  
Dels cessament
  
Article 36
  
El procurador cessarà en l'exercici de la professió
  
1. Per pèrdua de la condició de col·legiat, en els supòsits establerts en l'article 14 d'aquests estatuts.
  
2. Per jubilació o impossibilitat física o psíquica, acreditada degudament per expedient en què serà oït l'interessat.
  
3. Per excedència forçosa o per incompatibilitat amb l'exercici de la professió.
  
TÍTOL II
  
De l'exercici de la professió i el territori on s'exerceix
  
Article 37
  
Els procuradors dels tribunals de l'Il·lustre Col·legi Provincial de Procuradors dels Tribunals de Castelló de la Plana exerceixen la seua professió en la unitat d'actuació a què estiguen adscrits.
  
Quan una unitat d'actuació comprenga més d'un partit judicial, el procurador podrà exercir la seua professió en la totalitat dels partits que conformen la unitat d'actuació a la qual estiga adscrit, o en algun o alguns dels partits judicials que la conformen i ho designe davant del Col·legi. Per a exercir en el Partit Judicial de Castelló de la Plana és condició necessària estar en possessió del títol de Llicenciat en Dret, excepte en el supòsit que en el moment de l'aprovació dels presents estatuts ja estiguera adscrit a aquest partit judicial.
  
Article 38
  
La creació, modificació i/o extinció de les unitats d'actuació estaran regulades per un Reglament
  
Article 39
  
El procurador no podrà exercir la professió en més d'una unitat d'actuació.
  
Article 40
  
El territori de l'Il·lustre Col·legi Provincial de Procuradors dels Tribunals de Castelló de la Plana coincideix amb el de la província del seu nom, i es troba dividit actualment en tres unitats d'actuació:
  
a) Unitat d'actuació de Castelló, que comprén els partits judicials de Castelló, Vila-real i Nules.
  
b) Unitat d'actuació de Vinaròs, que comprén el Partit Judicial de Vinaròs.
  
c) Unitat d'Actuació de Segorbe, que comprén el Partit Judicial de Segorbe.
  
TÍTOL III
  
De l'organització del Col·legi,
  
del govern i l'administració
  
CAPÍTOL I
  
De l'organització i govern del Col·legi
  
Article 41
  
Els Òrgans de govern, direcció i administració de l'Il·lustre Col·legi Provincial de Procuradors dels Tribunals de Castelló de la Plana són:
  
a) L'Assemblea General, integrada per tots els col·legiats.
  
b) La Junta de Govern.
  
Secció primera
  
De l'Assemblea General
  
Article 42
  
L'Assemblea General és l'òrgan suprem de l'Il·lustre Col·legi Provincial de Procuradors dels Tribunals de Castelló de la Plana, els seus acords vàlidament adoptats obliguen a tots, fins i tot a aquells col·legiats que hagueren votat en contra o estigueren absents, sense perjuí del dret d'impugnació que puga correspondre'ls.
  
Article 43
  
Les convocatòries de les Assemblees Generals es faran per acord de la Junta de Govern, i es portaran a efecte per mitjà d'una comunicació escrita dirigida a cada col·legiat, i publicada al tauler d'anuncis, i també com a mínim en un dels diaris de la província, en la qual s'expresse el lloc, el dia i l'hora en què haurà de celebrar-se la sessió, en primera o en segona convocatòria, i en ordre del dia. La convocatòria s'anunciarà amb una antelació mínima de deu dies a la data en què s'haja de celebrar.
  
Article 44
  
Quan l'Assemblea General es convoque a petició del nombre de col·legiats que determina l'article següent, en l'ordre del dia s'inclouran necessàriament els assumptes que els col·legiats hagueren sol·licitat i aquells altres que, per haver sigut aprovats per la Junta de Govern, es consignen en la convocatòria.
  
Article 45
  
Els col·legiats podran sol·licitar la convocatòria d'Assemblea General, sempre que ho facen, al menys, el deu per cent dels exercents, dirigint-se per escrit al degà-president, amb expressió concreta dels assumptes que hauran d'incloure's en l'ordre del dia. La convocatòria d'aquesta Assemblea General es portarà a efecte dins dels quaranta dies hàbils següents a la seua sol·licitud, amb l'antelació assenyalada en l'art. 43.
  
Article 46
  
Quan el tema a tractar afecte exclusivament a un únic partit judicial o unitat d'actuació el percentatge del deu per cent serà dels procuradors exercents en aquest partit o unitat d'actuació.
  
Article 47
  
Quan la convocatòria d'Assemblea General sol·licitada pels col·legiats a què fa referència els articles precedents, tinga per objecte un vot de censura a la Junta de Govern o a algun dels seus membres, s'expressaran a més a més els motius en què es fonamenta.
  
Article 48
  
L'Assemblea General podrà ser ordinària o extraordinària. En ambdós casos serà presidida pel degà-president, i en defecte pel vicedegà o els altres membres de la Junta de Govern, per ordre estatutari.
  
Article 49
  
L'Assemblea General Ordinària es reunirà obligatòriament una vegada a l'any, i coincidirà dins del període legal per a l'aprovació dels comptes anuals; aquestes seran aprovades dins dels sis mesos següents al tancament de l'exercici. Les altres assemblees seran extraordinàries.
  
Article 50
  
Perquè l'Assemblea General, tant ordinària com extraordinària, puga prendre acords vàlidament, caldrà, en primera convocatòria, la presència de la meitat més u dels col·legiats amb dret a vot. Si no hi haguera quòrum d'assistència en primera convocatòria, l'Assemblea General se celebrarà en segona, una vegada transcorreguda mitja hora com a mínim, i quedarà vàlidament constituïda qualsevol que siga el nombre de col·legiats presents amb dret a vot.
  
Article 51
  
Els acords, tant en l'assemblea general ordinària, com extraordinària, s'adoptaran per majoria simple dels vots emesos, excepte quan es tracte d'acords sobre alienació d'immobles, o constitució de qualsevol gravamen sobre aquests, i en aquest cas es requerirà la majoria absoluta.
  
Article 52
  
Els acords de l'Assemblea General es faran constar en acta, que serà redactada pel Secretari i autoritzada pel secretari i pel degà-president. Les actes seran transcrites a un llibre foliat i, si de cas, degudament legalitzat, prèvia l'aprovació per l'Assemblea General immediata posterior.
  
Article 53
  
Els acords de l'Assemblea General vàlidament adoptats, conforme al que disposa el capítol IV, seran immediatament executius, excepte les modificacions estatutàries, que hauran de seguir el tràmit legalment establit.
  
Article 54
  
En cap cas no es podran adoptar acords sobre assumptes no inclosos en l'ordre del dia.
  
Article 55
  
Si reunida l'Assemblea General, no es poguera en una sessió tractar tots els assumptes per als quals ha sigut convocada, per falta de temps o de qualsevol un altre motiu, se suspendrà i continuarà el dia o els dies que l'assemblea determine, o, en el seu defecte, en els dies que designe la Junta de Govern, sense que puguen mitjançar més de deu dies.
  
Article 56
  
És competència de l'Assemblea General:
  
a) La lectura i aprovació de l'acta anterior.
  
b) L'aprovació de l'informe que façà el degà de les qüestions importants succeïdes durant l'any anterior en el Col·legi de Castelló, en relació amb aquest i amb la professió.
  
c) L'examen, discussió i votació del balanç o compte general d'ingressos i despeses de l'any anterior, degudament auditada per professional o per una entitat amb capacitat legal per fer-ho, d'acord amb les normes establides per a les societats i entitats mercantils.
  
d) L'aprovació del pressupost d'ingressos i despeses per a l'any corrent.
  
e) La revalidació de creació, modificació o extinció de les unitats d'actuació.
  
f) Qualsevol altra proposta que formule la Junta de Govern i que s'incloga en l'ordre del dia de la convocatòria, excepte les que aquests estatuts reserven a la Junta de Govern.
  
g) L'elecció i renovació dels membres de la Junta de Govern quan siga procedent.
  
h) Acordar sobre l'adquisició, alienació o gravamen dels béns immobles de l'Il·lustre Col·legi Provincial de Procuradors dels Tribunals de Castelló de la Plana.
  
i) Acordar sobre el canvi de domicili de la seu del Col·legi.
  
j) Acordar i/o ratificar l'exercici d'actuacions judicials.
  
k) Aprovar o denegar la modificació total o parcial dels estatuts de l'Il·lustre Col·legi Provincial de Procuradors dels Tribunals de Castelló de la Plana.
  
l) El vot de censura a la Junta de Govern o a algun dels seus membres.
  
m) Adoptar els acords sobre unió o fusió amb altres col·legis de procuradors, segregació i dissolució
  
n) L'elecció del membre o membres no nats que representen al Col·legi en el Consell Valencià de Col·legis de Procuradors, de conformitat amb allò previst en els estatuts de l'esmentat Consell Autonòmic.
  
o) Els precs i les preguntes.
  
Article 57
  
En les Assemblees Generals Extraordinàries només podran tractar-se assumpte o assumptes d'interés del Col·legi per als quals hagen sigut convocades. Per a això, es farà constar en la convocatòria els punts que s'hagen de resoldre.
  
Article 58
  
Quan la Junta Extraordinària tinga per objecte la modificació d'aquests estatuts, o es debata la segregació, fusió o dissolució del Col·legi, haurà de convocar-se amb trenta dies, com a mínim, d'antelació i junt amb la convocatòria es facilitarà la còpia de les modificacions proposades.
  
De la composició de la mesa de les assemblees
  
Article 59
  
La mesa de presidència de les assemblees generals estarà formada per la totalitat dels membres de la Junta de Govern.
  
Secció segona
  
Dels debats
  
Article 60
  
Una vegada oberta la sessió pel president, el secretari, o qui el substituïsca, farà la lectura de l'acta de l'assemblea anterior. Si algun col·legiat vol fer alguna observació sobre el contingut i exactitud de l'acta, se li concedirà la paraula només per a aquest motiu.
  
L'acord que recaiga serà vàlid si és pres per majoria de vots.
  
Article 61
  
El president de la mesa sotmetrà després a discussió de l'assemblea els assumptes inclosos en l'ordre del dia.
  
Article 62
  
Cap procurador assistent no podrà parlar sense haver demanat i obtingut la paraula del president.
  
Article 63
  
El col·legiat podrà fer ús de la paraula des de la tribuna o des del lloc que ocupe a la sala.
  
La seua intervenció serà personal i de viva veu.
  
Article 64
  
Tots els assistents tenen dret a sol·licitar i fer ús de la paraula respecte a cada punt de l'ordre del dia, dins d'un torn per rigorós ordre de sol·licitud.
  
Article 65
  
El temps d'intervenció en els debats de cada una de les propostes o qüestions, que se suscite en cada punt de l'ordre del dia, serà fixat pel president, i serà el mateix per a tots i cada u dels qui intervinguen. Transcorregut el temps establit el president indicarà per tres vegades a l'orador que concloga, i si no ho fa, li retirarà l'ús de la paraula, fent-ho constar en l'acta.
  
Aquesta situació podrà donar lloc a la seua expulsió de l'assemblea.
  
Article 66
  
En tot debat, el que fora contradit en les seues argumentacions per un altre o altres intervinents tindrà dret a replicar o rectificar per una sola vegada.
  
Article 67
  
El tancament d'una discussió o debat podrà acordar-ho la presidència quan estime que un assumpte està suficientment debatut, previ acord de la majoria de la mesa de presidència.
  
Article 68
  
Qui estiga en l'ús de la paraula només podrà ser interromput per a ser cridat a l'ordre si estiguera fora de la qüestió, per disgressions estranyes al punt que es tracte, o per retornar sobre allò que estiguera discutit o votat.
  
Article 69
  
Els procuradors assistents seran cridats a l'ordre:
  
1. Quan proferiren paraules o vessaren conceptes ofensius al decor de l'assemblea general o dels seus assistents o de qualsevol persona, entitat o Institució.
  
2. Quan en les seues intervencions faltaren a allò que s'ha establit per a la bona marxa de les deliberacions.
  
3. Quan amb interrupcions, o de qualsevol una altra forma, alteren l'ordre de les assemblees generals.
  
4. Quan, retirada la paraula a un orador, pretenguera continuar fent ús d'aquella.
  
Article 70
  
El procurador que haja sigut objecte d'una crida a l'ordre conforme a l'article anterior tindrà dret, si així ho sol·licita, que conste en acta la seua protesta i les succintes al·legacions, per a fer ús del dret de què es considere assistit.
  
Article 71
  
El president podrà requerir per iniciativa pròpia o a instància de qualsevol concurrent, als que intervingueren en el debat i pronunciaren paraules incorrectes, ambigües o que per a algú semblaren al·lusives o ofensives, a què siguen aclarides.
  
Si l'al·ludit o ofés no es dóna per satisfet amb l'explicació donada o quan el que les haguera pronunciat es negara a explicar-les o retirar-les, es faran constar les paraules o conceptes en l'acta, perquè la persona ofesa puga fer ús del dret que es crega assistit.
  
Article 72
  
Si en la discussió o en els documents que es llegiren es creguera al·ludit algun dels col·legiats, podrà usar la paraula per a contestar o defendre's tantes vegades com siga necessari.
  
Article 73
  
Si l'al·lusió es refereix a alguna persona absent o morta i un altre col·legiat volguera defendre-la , podrà fer-ho prèvia la vènia del president.
  
Article 74
  
Els que hagen demanat la paraula per al·lusions personals no podran fer ús d'aquesta, fins que, consumit el torn i ordre de la discussió del punt sobre que haja versat, estiguen en sutuació prèvia a la votació.
  
Article 75
  
Les qüestions d'ordre en la discussió tindran preferència sobre qualsevol altra.
  
Article 76
  
El col·legiat més antic tindrà seient en les assemblees generals al costat dels membres de la mesa de presidència.
  
Secció tercera
  
De les votacions
  
Article 77
  
El vot del col·legiat és personal i indelegable. Com a excepció, s'admet el vot per correu per a l'elecció de membres de la Junta de Govern, amb subjecció a les següents formalitats:
  
1. Haurà de demanar-se a la Secretaria del Col·legi el vot per correu.
  
2. Se li facilitarà una papereta de vot oficial, així com l'oportú sobre.
  
3. Es reomplirà sense esmena. Si té alguna es considerarà vot nul.
  
4. Haurà de rebre's dit vot amb dues hores d'antelació a la celebració de l'assemblea, a la Secretaria del Col·legi.
  
5. El que haguera mostrat la seua intenció d'utilitzar aquesta forma de vot, i complit els tràmits anteriors, no podrà utilitzar la forma del vot personal en l'Assemblea.
  
Article 78
  
La votació podrà ser ordinària o secreta.
  
La votació ordinària podrà realitzar-se, per decisió de la Presidència, sol·licitant primer el vot dels qui aproven, després el dels qui desaproven i finalment, el dels que s'abstinguen. El president ordenarà el recompte que el farà el secretari, si tinguera dubtes del resultat o si, fins i tot després de publicat aquest, el deu per cent dels col·legiats assistents el reclamaren.
  
La votació secreta serà per papereta, votaran nominalment els col·legiats, per ordre alfabètic, i es depositaran els bitllets a l'urna situada a l'efecte. Podrà variar-se l'ordre alfabètic o per unitats d'actuació.
  
Les votacions seran sempre ordinàries llevat que cinc o més col·legiats sol·liciten que siguen secretes, que ho seran sempre que es referisquen a persones.
  
Article 79
  
Les votacions per a elecció de membre de la Junta de Govern i la moció de censura seran en tot cas secretes i nominals.
  
Article 80
  
Cada col·legiat tindrà dret a un vot.
  
Article 81
  
Quan la votació siga secreta, el recompte de vots serà realitzat, una vegada finalitzada aquesta, pel president o presidents de les meses, segons els casos, amb dos escrutadors que podran designar els col·legiats.
  
Article 82
  
Les paperetes depositades a les urnes seran extretes d'aquestes una a una i el president de mesa donarà lectura en veu alta del seu contingut.
  
Article 83
  
Finalitzat l'escrutini, el president de l'Assemblea farà públic el resultat.
  
Article 84
  
La moció de censura a la Junta de Govern o a algun dels seus membres només podrà plantejar-se en l'Assemblea General convocada a l'efecte, de conformitat amb allò que s'ha assenyalat en els articles 44 i 46 d'aquests estatuts. Perquè siga aprovada una moció de censura, es requerirà el vot de la meitat més un dels presents.
  
Article 85
  
Els acords de fusió, segregació, dissolució requeriran per a poder ser adoptats el quòrum d'assistència de la meitat més un dels col·legiats amb dret a vot i l'aprovació per la majoria absoluta.
  
No caldrà l'acord de dissolució, quan ho impose directament la Llei, de conformitat amb allò que s'ha disposat en la Llei 6/1997, de 4 de desembre, de la Generalitat Valenciana.
  
Article 86
  
Les impugnacions no suspenen l'executivitat dels acords adoptats.
  
CAPÍTOL II
  
Secció primera
  
De la Junta de Govern
  
Article 87
  
La Junta de Govern és l'òrgan col·legiat que assumeix la representació del Col·legi amb respecte a la voluntat expressada per l'Assemblea General, i li correspon la direcció, administració i gestió ordinària d'aquell. La Junta de Govern està composta per:
  
a) Un degà-president.
  
b) Un vicedegà.
  
c) Un secretari.
  
d) Un vicesecretari.
  
e) Un tresorer.
  
f) Un comptador.
  
h) Dos vocals.
  
Article 88
  
Tots aquests càrrecs hauran de ser exercits per procuradors en exercici.
  
Article 89
  
Tots els càrrecs són honorífics, i gratuïts, i la duració de cada mandat serà de quatre anys. Els que exercisquen càrrecs podran usar com a distintiu en els actes oficials la medalla creada per R. O. de 26 de juny de 1913.
  
Article 90
  
No podran formar part de la Junta de Govern:
  
a) El col·legiat que no porte quatre anys d'exercici en l'àmbit territorial del Col·legi
  
b) El que haguera sigut suspés en l'exercici de la professió en virtut de correcció disciplinària, mentre no haguera obtingut la seua rehabilitació.
  
c) El que haja sigut condemnat per sentència ferma que comporte la inhabilitació o suspensió per a càrrec públic.
  
Article 91
  
Cessarà en el càrrec que ostentara el membre de la Junta de Govern que incórrega en els supòsits b) i c) de l'article anterior, durant el transcurs del seu mandat.
  
Article 92
  
Per a ser degà no serà condició indispensable haver exercit algun altre càrrec en la Junta de Govern.
  
Article 93
  
Quan per defunció, dimissió o qualsevol altra causa, quedaren vacants un o més càrrecs de la Junta de Govern, aquests seran coberts interinament per la resta de membres d'aquesta, en la forma i del mode que la Junta de Govern determina.
  
Quan la vacant afecte els càrrecs de degà, tresorer i secretari, els afectats continuaran en funcions, fins a la celebració d'eleccions per a cobrir dites vacants.
  
Si per circumstàncies excepcionals no fora possible reunir almenys tres membres de la Junta de Govern, es constituirà una junta provisional per a cobrir les vacants necessàries fins a completar el nombre de tres, designat pel Consell Valencià de Col·legis de Procuradors.
  
De tot això s'informarà al Registre de Col·legis Professionals i del Consell Valencià de Col·legis de Procuradors.
  
Article 94
  
Podran ser reelegits els membres de la Junta de Govern als qui corresponga cessar.
  
Article 95
  
La Junta de Govern es reunirà almenys una vegada al mes, prèvia convocatòria pel degà, cursada amb l'antelació necessària perquè es trobe en poder dels seus components quaranta-vuit hores abans de la data fixada per a la sessió, excepte que raons d'urgència justifiquen la convocatòria en qualsevol temps que les circumstàncies exigisquen.
  
En la convocatòria haurà d'expressar-se el lloc, dia i hora per a la primera i segona convocatòria en què haurà de celebrar-se la sessió i l'ordre del dia.
  
Seran vàlides les sessions de la Junta de Govern a què, encara sense haver sigut convocada en forma, assistisca la totalitat dels seus membres.
  
Article 96
  
A) La Junta de Govern estarà legalment constituïda en primera convocatòria quan assistisquen la totalitat dels seus membres.
  
B) Perquè la Junta de Govern puga deliberar i prendre acords en segona convocatòria, serà suficient que concórreguen a la reunió sis dels seus components, entre ells el degà o qui reglamentàriament el substituïsca.
  
Els acords s'adoptaran per majoria de vots i en cas d'empat decidirà el vot del president.
  
Article 97
  
Correspon a la Junta de Govern:
  
1r. Resoldre les sol·licituds d'incorporació al Col·legi.
  
2n. Vetlar perquè tots els col·legiats complisquen puntualment la legalitat vigent, els presents estatuts, els acords que per virtut d'aquest es prenguen en les juntes de Govern i assemblees generals, així com les que dimanen del Consell Valencià de Col·legis de Procuradors, les disposicions que dicten l'Estat i la Comunitat Autònoma Valenciana, i les resolucions que dictaren els tribunals i autoritats judicials.
  
3r. Vigilar amb el major zel perquè els col·legiats exercisquen el seu càrrec amb decor, diligència i probitat necessaris per a contribuir al bon nom de la Corporació.
  
4t. Vetlar pel prestigi professional, i perquè siguen guardades a tots i cadascun dels col·legiats les consideracions que els siguen degudes, i defensar-los, per justa causa, si foren molestats o perseguits amb motiu de l'exercici de la professió.
  
5é. Resoldre segons corresponga les reclamacions que els col·legiats puguen fer a la Corporació.
  
6é. Nomenar entre els col·legiats, si les circumstàncies ho aconsellaren, les comissions que siguen necessàries per al bon règim i compliment dels assumptes que al Col·legi convinga.
  
7é. Disposar els pagaments de les quantitats que al Col·legi puguen correspondre per qualsevol concepte.
  
8é .Recaptar les quotes amb què han de contribuir els col·legiats, les multes que se'ls imposen, l'import dels segells d'acceptació o altres ingressos, i el reintegrament de les despeses de la Corporació, així com la cobrança de les quantitats que corresponguen al Col·legi per qualsevol concepte.
  
9é. El més convenient als interessos del col·legi respecte a la situació o inversió dels seus fons a proposta del tresorer i el comptador, i donar compte d'allò que s'ha acordat a l'Assemblea General.
  
10é. Contractar, acomiadar i corregir disciplinàriament conforme a la legislació laboral, el personal dependent del Col·legi.
  
11é. Nomenar oficials habilitats i expedir l'acreditació d'aquests, així com deixar sense efecte el seu nomenament quan procedisca.
  
12é. Acordar les convocatòries de les assemblees generals ordinàries i extraordinàries
  
13é. Proposar a l'Assemblea General per a la seua resolució quants assumptes i temes puguen incidir en l'interés professional i als fins i conveniència del Col·legi.
  
14é. Subscriure totes les exposicions, evacuar informes, resoldre consultes i autoritzar els certificats i documents que competisquen al Col·legi i hagen sigut sol·licitats.
  
15é. Incoar expedients disciplinaris, i imposar sancions als col·legiats, quan procedisca.
  
16é. Executar les sancions imposades per les corporacions professionals superiors.
  
17é. Acudir, en els casos que l'assumpte ho requerisca, a l'assessorament que calga, o als mateixos col·legiats sense que aquests puguen excusar-se, sense perjuí de la seua deguda retribució.
  
18é. Instar i promoure per les vies reglamentàries qualsevol petició legal en benefici de la professió i els col·legials, davant del Govern de l'Estat o de la Comunitat Autònoma i altres òrgans de l'administració, i corporacions professionals.
  
19é. Establir relació de cooperació amb la resta de corporacions professionals i amb les administracions públiques. A tal efecte la Junta podrà subscriure els oportuns convenis de cooperació.
  
20é. Executar els acords adoptats per les assemblees generals, així com els adoptats pel Consell Valencià de Col·legis de Procuradors.
  
21é. Elaborar i sotmetre a l'aprovació de l'Assemblea General els pressupostos anuals i l'estat de comptes.
  
22é. Recaptar, distribuir i administrar els fons del Col·legi.
  
23é. Proposar a l'Assemblea General la inversió o disposició del patrimoni, si es tractara d'immobles.
  
24é. Proposar a l'Assemblea General l'exercici davant dels jutjats i tribunals de qualsevol jurisdicció i grau les accions que en interés del Col·legi jutge convenient, o la ratificació de l'acord que, per raons d'urgència, haja adoptat la Junta en aquest sentit.
  
25é. Redactar i aprovar el Reglament o reglaments que desenrotllen els presents estatuts.
  
26é. Exercir totes les altres facultats, funcions i prerrogatives que li atribueixen les disposicions en vigor i els presents estatuts.
  
Article 98
  
Els membres de la Junta de Govern han de guardar reserva de les deliberacions.
  
Article 99
  
No podran trobar-se en ús de llicències simultànies més de quatre membres de la Junta de Govern.
  
Secció segona
  
De l'elecció de la Junta de Govern
  
Article 100
  
Els membres de la Junta de Govern seran elegits entre els procuradors que determina l'article 88 d'aquests estatuts i sempre que no hi concórrega algun dels impediments dels articles 90 i 91.
  
L'elecció parcial de la Junta de Govern serà feta cada dos anys, al mes de gener, per l'Assemblea General Ordinària. Deixaran els càrrecs, la primera vegada, el vicedegà; vocal primer; tresorer, i vicesecretari, i la segona, el degà-president; vocal segon; comptador i secretari, i així successivament.
  
Article 101
  
La convocatòria de les eleccions serà feta per la Junta de Govern.
  
Article 102
  
Quan es tracte de cobrir les vacants produïdes per defunció, dimissió o una altra causa que no siga l'extinció del termini reglamentari del mandat, es convocarà l'Assemblea General Extraordinària amb l'elecció de les vacants produïdes com a únic punt de l'ordre del dia, i dins d'un termini de 45 dies hàbils. Els que resultaren elegits, ho seran pel temps que restara de mandat als membres a què substituïsquen en la Junta de Govern.
  
Article 103
  
Els tràmits a seguir fins a la celebració de l'Assemblea General seran els següents:
  
1r. La convocatòria s'anunciarà amb 15 dies hàbils d'antelació com a mínim, a la data de celebració de l'elecció.
  
En dita convocatòria es complimentaran els següents extrems:
  
a) Càrrecs que han de ser objecte de l'elecció i requisits per a poder aspirar a cadascun d'aquests.
  
b) Dia, hora i lloc de celebració de la Junta.
  
2n. Junt amb la convocatòria, s'exposaran al tauler d'anuncis del Col·legi les llistes separades dels col·legiats exercents i no exercents amb dret a vot.
  
3r. a) Els col·legiats que vulguen formular reclamació contra les llistes d'electors hauran de verificar-la dins del termini de tres dies hàbils següents a l'exposició d'aquestes.
  
b) La Junta de Govern, en el cas d'haver reclamació contra les llistes, resoldrà dins dels tres dies hàbils següents a l'acabament del termini per a formular-les, i es notificarà la seua resolució a cada reclamant dins dels dos dies hàbils següents.
  
Article 104
  
Per a ocupar els càrrecs vacants podran presentar-se candidatures. En el supòsit de no presentar-se cap candidatura per a algun càrrec, els electors gaudeixen de llibertat per a votar per qualsevol col·legiat que reunisca els requisits exigits en l'article 99, i el que resultara elegit per aquest mètode no podrà excusar-se.
  
Article 105
  
En el cas que es presentaren candidatures, aquestes podran ser conjuntes per a diversos càrrecs, o individuals per a càrrecs determinats, i hauran de ser subscrites exclusivament pels mateixos candidats.
  
Cap col·legiat no podrà presentar-se a més d'un càrrec.
  
Article 106
  
El model oficial de paperetes serà aprovat per la Junta de Govern
  
En l'Assemblea General en què es produïsca la votació, hauran d'haver paperetes oficials.
  
Seran vàlides les paperetes elaborades per les mateixes candidatures.
  
Article 107
  
El vot és secret.
  
Article 108
  
La Mesa per a l'elecció la fomaran el degà-president, el secretari i dos dels col·legiats de més recent incorporació a la Corporació dels que assistisquen, els qui exerciran d'interventors. Serà constituirà dita mesa pel vicedegà i pel vicesecretari, quan l'elecció siga del degà-president i secretari. Els col·legiats interventors seran com a mínim quatre per a aquest supòsit.
  
Article 109
  
En el supòsit que hi haja més d'una urna, seran president de la segona i següents els membres de la Junta de Govern els càrrecs de la qual no siguen objecte del procés electoral, i dos interventors per mesa elegits entre els col·legiats de més recent incorporació pel seu ordre, i de la primera, segons allò que s'ha disposat en l'article 107.
  
Article 110
  
Les urnes destinades a contindre les paperetes per a l'elecció podran ser reconegudes pels col·legiats que es troben presents en començar l'acte.
  
Article 111
  
Les urnes romandran tancades durant la votació.
  
Article 112
  
Constituïdes les meses, començarà l'elecció, la qual anunciarà el president amb aquesta fórmula: «Comença la votació».
  
Article 113
  
Els votants acreditaran davant de la Mesa Electoral la seua personalitat mitjançant document oficial en què aparega la fotografia de l'interessat. A continuació, l'elector entregarà en mà al president la papereta i aquest procedirà a depositar-la en l'urna corresponent. Acte seguit, s'anotarà el seu nom en les llistes numerades que portaran el secretari de mesa i un interventor, i, a més a més, s'assenyalarà el seu nom en una altra llista que portarà, almenys, un altre interventor.
  
Article 114
  
Quan hagen votat tots els presents, votaran els membres que formen les meses i seguidament es donarà per acabada la votació amb aquesta fórmula: «Queda conclosa la votació?.
  
Article 115
  
Les paperetes que continguen ratllades o raspadures o expressions alienes al contingut de la votació, seran nul·les.
  
Seran nul·les parcialment, en quant al càrrec que afectaren, les que indiquen més d'un candidat per a un mateix càrrec, i seran vàlides per als altres càrrecs.
  
Les paperetes reomplides parcialment, però que reunisquen els requisits exigits per a la seua validesa, seran vàlides per als càrrecs i persones correctament expressats.
  
Es consideraran vàlides les paperetes oficials en blanc que continguen escrit el nom i cognoms dels designats, encara que figuren en distintes candidatures o no hagen optat voluntàriament al càrrec, i es consigne, a més a més, el càrrec per al qual se'l vota.
  
Article 116
  
Si se suscitara qüestió sobre nul·litat o validesa d'algun vot, o per qualsevol motiu referent a l'elecció serà decidit en l'acte pels membres de les meses, formarà acord el de la majoria i decidirà, en cas d'empat, el president.
  
Article 117
  
Acabada la votació, es procedirà seguidament a l'escrutini, i el president traurà una a una les paperetes de l'urna, les quals llegirà en veu alta, i el Secretari i els interventors prendran les anotacions corresponents.
  
Article 118
  
Els col·legiats que hagen votat podran examinar les paperetes, una vegada anunciat el resultat de la votació.
  
Article 119
  
Acabat l'escrutini i anunciat el resultat s'anotarà en l'acta de l'Assemblea que firmaran els components de les meses.
  
Article 120
  
Els empats en les eleccions a càrrecs de la Junta de Govern es decidiran amb una nova votació a celebrar en un temps no superior a cinc dies, i serà anunciat en el mateix acte pel president el lloc, l'hora i la data.
  
Article 121
  
La Mesa declararà elegits per a formar la Junta de Govern, els col·legiats que hagen obtingut majoria de vots per als respectius càrrecs d'aquesta, els quals prendran possessió seguidament.
  
Article 122
  
Així mateix, en el termini de cinc dies des de l'elecció de nous càrrecs de la Junta de Govern, haurà de comunicar-se al Registre de Col·legis Professionals i al del Consell Valencià de Col·legis de Procuradors, així com a les autoritats judicials.
  
Article 123
  
Els membres de la Junta de Govern del Col·legi de Castelló deixaran el càrrec per les causes següents:
  
a) Falta de concurrència dels requisits estatutaris per a exercir el càrrec, o que hagen sobrevingut durant el seu exercici.
  
b) Expiració del termini o mandat per al qual foren elegits i designats.
  
c) Renúncia de l'interessat.
  
d) Falta d'assistència injustificada a tres sessions consecutives o sis alternes en el termini d'un any, previ expedient.
  
e) Aprovació de moció de censura, segons allò que s'ha regulat en els presents estatuts.
  
f) Defunció.
  
g) Passar a la situació de no exercent.
  
CAPÍTOL III
  
Del degà-president
  
Article 124
  
El degà és el president del Col·legi, i li correspon la representació institucional d'aquest.
  
Article 125
  
Són atribucions del degà-president:
  
1r. Convocar i presidir totes les juntes i comissions.
  
2n. Dirigir les discussions, i fer que es guarde l'ordre i decor deguts.
  
3r. Obrir, tancar i suspendre les sessions.
  
4t. Gestionar quant convinga a l'interés del Col·legi.
  
5é. Representar el Col·legi davant de totes les autoritats i tribunals, i autoritzar els informes i comunicacions que hagen de cursar-se.
  
6é. Vigilar amb especial interés el bon comportament dels col·legiats i vetlar pel decor de la Corporació, i queda facultat per a ordenar, si fa el cas, la incoació de l'oportú expedient sobre el qual resoldrà la Junta de Govern.
  
7é. Visar els lliuraments, càrrecs i certificats que siguen expedits per la Secretaria.
  
8é. La tutela dels drets del Col·legi i dels seus col·legiats.
  
9é. Autoritzar amb la seua firma els documents de pagament, càrrec i balanç.
  
Del vicedegà
  
Article 126
  
Correspon al vicedegà substituir el Degà en totes les seues funcions en els casos d'absència, delegació, malaltia, renúncia o mort i evacuar els informes que se li conferisquen.
  
Correspon igualment al vicedegà:
  
a) Comunicar per escrit al degà els fets que requerisquen correcció de què haguera tingut notícia, ja per propi coneixement, ja per denúncia verbal o escrita que se li dirigisca.
  
No podrà excusar el compliment de les seues funcions ni deixar de formular les reclamacions necessàries al degà, sota la pena de correcció disciplinària, a sol·licitud de qualsevol dels components de la Junta de Govern.
  
En cas d'incórrer en correcció disciplinària el substituirà en el càrrec el membre de la Junta de Govern que aquesta elegisca.
  
b) Formar, per a cada col·legiat i assumpte, un expedient a què s'uniran oportunament tots els antecedents i documents que li siguen pertinents.
  
c) Portar el llibre de correccions disciplinàries imposades.
  
Del secretari
  
Article 127
  
Correspon al secretari:
  
1r. Assistir a totes les juntes de Govern i assemblees generals que se celebren i estendre i autoritzar les seues actes, donar compte de les anteriors i dels expedients i assumptes que en aquestes hagen de tractar-se.
  
2n. Portar els llibres d'actes i el de registre de Col·legiats, i la correspondència del Col·legi.
  
3r. Estendre i autoritzar els certificats que s'expedisquen i les comunicacions, ordres i circulars que hagen de dirigir-se per acord del degà-president, de la Junta de Govern o de l'Assemblea General.
  
4t. Formar quan ho acorde el Col·legi la llista de col·legiats, i tenir cura que a cadascun d'aquests se li entregue un exemplar, així com a les corporacions, autoritats i persones a què ha de fer-se.
  
5é. Portar el torn dels negocis que per a repartiment se li passen, i anotar-los en els llibres que crega necessaris.
  
6é. Acompanyar el degà-president o qui el substituïsca, sempre que siguen actes del Col·legi i reclame la seua companyia.
  
7é. Tenir al seu càrrec l'arxiu i el segell del Col·legi.
  
8é. Expedir els títols.
  
9é. Portar el llibre de llicències, en què s'anotaran les que els col·legiats obtinguen, segons el que estableix en les disposicions vigents.
  
Del tresorer
  
Article 128
  
El tresorer és el col·legiat a qui la Corporació confia l'administració dels seus fons. En les seues funcions gestionarà i proposarà quant estime convenient per a l'apropiada inversió dels fons. Aquests hauran d'estar depositats en l'Entitat que designe la Junta. Quan siga necessari retirar, tot o part d'aquests, ho efectuarà el tresorer mitjançant la presentació i entrega de certificat de l'Acord de la Junta de Govern en què així es dispose, el qual serà expedit pel secretari i anirà visat pel degà-president.
  
Article 129
  
El tresorer no podrà fer cap pagament sinó en virtut de lliurament, visat pel degà-president.
  
Article 130
  
El tresorer conservarà en el seu poder els segells oficials que tinga el Col·legi, i els entregarà als interessats per si o per conducte dels dependents d'aquest, previ pagament i firma de l'oportú val.
  
Article 131
  
Són obligacions del tresorer:
  
1r. Portar els llibres necessaris per a les anotacions dels ingressos i despeses que afecten la caixa del Col·legi.
  
2n. Cobrar, junt amb el comptador, totes les quantitats que per qualsevol concepte hagen d'ingressar com a fons de la Corporació.
  
3r. Donar compte, junt amb el comptador, la Junta de Govern de les morositats que observe en els pagaments.
  
4t. Pagar tots els lliuraments que siguen expedits pel degà-president.
  
5é. Autoritzar amb la seua firma els càrrecs, lliuraments i rebuts que signifiquen moviment en els fons del Col·legi.
  
6é. Retre compte trimestralment a la Junta de Govern de l'estat dels fons.
  
7é. Formar i entregar, junt amb el comptador, el compte general documentat de cada exercici econòmic que haurà de rendir en la primera assemblea general de l'any, i elaborar, així mateix, el pressupost anual.
  
8é. Als quinze dies de cessar en el seu càrrec també haurà de rendir compte justificat de la seua gestió i passar-lo al degà-president perquè oja el dictamen del comptador. De l'informe d'aquest donarà compte la Junta de Govern.
  
Igualment, entregarà davant de la Junta de Govern els fons, joies i efectes que, de pertinença del Col·legi, tinga en el seu poder, al tresorer que el succeïsca, i en farà l'oportú inventari.
  
Del comptador
  
Article 132
  
Al comptador està confiada la vigilància per a la bona marxa administrativa de la Corporació, així com de les inversions dels fons d'aquesta. Com a tal, gestionarà i proposarà quant estime conduent a dit objecte.
  
Article 133
  
Examinarà els comptes i despeses de Tresoreria i informarà el que crega procedent.
  
Article 134
  
Als fins del compliment del seu càrrec portarà els llibres necessaris i efectuarà el control de les anotacions de la Tresoreria.
  
Article 135
  
Dirigirà, amb el tresorer, els treballs per a percepció dels ingressos i vigilarà el compliment per part dels col·legiats del pagament puntual d'aquests, i inspeccionarà per tots els mitjans que estime oportuns. Dita funció s'entendrà també referida als corresponents al Consell Valencià de Col·legis de Procuradors i la Mutualitat de Previsió Social dels II.CC. de Procuradors dels Tribunals d'Espanya i/o unes altres que en el futur puguen constituir-se, la gestió del qual corresponguera al Col·legi.
  
Article 136
  
Donarà compte per escrit a la Junta de Govern de totes les infraccions que observara relacionades amb aquests particulars.
  
Del vicesecretari
  
Article 137
  
Correspon al vicesecretari:
  
1r. Substituir el secretari en el seu treball en els casos d'absència, renúncia, malaltia, mort o delegació.
  
2n. Tenir cura de l'arxiu del Col·legi, organitzant els llibres i documents d'aquest.
  
3r. Conservar en bon ordre els lligalls i els expedients en curs i morts, els altres documents i papers que hagen d'arxivar-se, els exemplars dels llibres, programes, estatuts, llistes i altres que pertanguen a la Corporació.
  
4t. Conservar tots els comptes de tresoreria que estigueren aprovats i els antics, amb distinció d'anys en el millor ordre.
  
5é. Tenir cura dels llibres de la biblioteca, formar l'oportú catàleg d'aquests i facilitar-los als col·legiats que ho sol·liciten, però sense permetre que s'extraguen del local.
  
Dels vocals
  
Article 138
  
Els vocals exerciran les comeses, presidiran les comissions i emetran els informes que els confie el degà-president, la Junta de Govern o l'assemblea general. El vocal primer substituirà el comptador en els casos previstos. Correspondrà al vocal segon, com a funció específica, i en unió amb els delegats i subdelegats, la coordinació de totes les unitats d'Actuació, i mantenir informada la Junta de Govern de totes i cadascuna de les seues necessitats, problemes i vicissituds.
  
CAPÍTOL IV
  
Del règim jurídic dels actes i la seua impugnació
  
Article 139
  
1. Els acords emanats de la Junta de Govern o de les juntes generals podran ser objecte de recurs d'alçada davant del Consell Valencià de Col·legis de Procuradors.
  
2. El recurs d'alçada haurà de presentar-se en el termini d'un mes, si l'acte fora exprés, o en el de tres mesos, comptats a partir de l'endemà a aquell en què, conforme a la legislació de procediment administratiu, es produïsquen els efectes del silenci administratiu.
  
3. El recurs d'alçada serà presentat davant de la Junta de Govern, que en el termini de deu dies haurà de remetre'l amb el seu informe i una còpia completa i ordenada de l'expedient al Consell Valencià de Procuradors.
  
4. El Consell Valencià de Col·legis de Procuradors, previs els informes que estime pertinents, dictarà i notificarà la resolució en el termini màxim de tres mesos. Transcorregut aquest termini sense que recaiga resolució, es podrà entendre desestimat el recurs, excepte que aquest s'haguera interposat contra la desestimació per silenci administratiu d'una sol·licitud pel transcurs del termini, en què s'entendrà estimat aquest.
  
5. Contra la resolució d'un recurs d'alçada no cabrà interposar recurs de reposició.
  
Article 140
  
Aquells acords de la Junta de Govern que afectaren situacions personals hauran de ser notificats als interessats.
  
Article 141
  
Els acords de les assemblees generals seran recurribles per la Junta de Govern o per qualsevol col·legiat davant el Consell Valencià de Col·legis de Procuradors, en el termini d'un mes des de la seua adopció.
  
Article 142
  
Els actes dictats per l'Assemblea General i la Junta de Govern es consideren vàlids i tindran efectes des que foren acordats o notificats, si en aquests no es disposa cap altra cosa.
  
La interposició de recurs corporatiu davant del Consell Valencià de Col·legis de Procuradors no suspén l'eficàcia dels acords, excepte en els següents casos:
  
a) Quan la Junta de Govern o qualsevol membre col·legiat interpose recurs contra l'acord de l'Assemblea General basat en la concurrència d'una causa de nul·litat de ple dret, excepte que es tracte de l'elecció de càrrecs col·legials.
  
b) Quan es recórrega una sanció disciplinària.
  
c) Quan ho acorde el Consell Valencià de Col·legis de Procuradors, si així ho preveuen els seus estatuts.
  
En els dos primers casos, la simple interposició del recurs suspendrà automàticament l'executivitat l'acte. La suspensió s'alçarà una vegada es resolga el recurs.
  
Article 143
  
Són nuls de ple dret els actes dels òrgans col·legials que es donen alguns dels següents supòsits:
  
Els manifestament contraris a la Llei; els adoptats amb notòria incompetència; aquells el contingut dels quals siga impossible o siga constitutiu de delicte; els dictats prescindint totalment i absolutament del procediment legalment establit per a això o de les normes que contenen les regles essencials per a la formació de la voluntat dels òrgans col·legiats; i aquells previstos amb tal caràcter en la legislació administrativa bàsica estatal, i comunitària, si n'hi ha.
  
La Junta de Govern haurà en tot cas, formular recurs contra els actes nuls de l'Assemblea que estime nuls de ple dret.
  
Article 144
  
Els actes emanats de la Junta de Govern i els emanats de l'Assemblea General, en quant estiguen subjectes al dret administratiu, i una vegada esgotats els recursos corporatius, seran directament recurribles davant de la jurisdicció contenciosa administrativa.
  
CAPÍTOL V
  
Secció primera
  
De les despeses del Col·legi
  
Article 145
  
Els ingressos del Col·legi seran ordinaris i extraordinaris.
  
Són ingressos ordinaris:
  
a) La quota d'incorporació per als col·legiats que s'incorporen per primera vegada com a col·legiats exercents.
  
b) La quota d'incorporació per als col·legiats que ingressen per primera vegada, com a col·legiats no exercents.
  
c) L'import de les quotes ordinàries i extraordinàries, derrames establides o que s'acorden en l'Assemblea General. Les quotes ordinàries seran mensuals, encara que el seu cobrament pot fixar-se per períodes superiors.
  
d) L'import de les multes per sanció.
  
e) L'import de la venda de pòlisses o segells d'acceptació aprovats per la Junta de Govern.
  
f) Els interessos, rendes i pensions que produïsquen els seus béns i drets i qualsevol altre concepte que legalment corresponga.
  
Són ingressos extraordinaris:
  
a) Les subvencions i donatius procedents de l'Estat, de les comunitats autònomes, corporacions públiques, entitats privades i particulars.
  
b) Els béns mobles i immobles adquirits per herència, llegat o donació.
  
c) Qualsevol altre no previst en els pressupostos anuals.
  
Secció segona
  
De les despeses del Col·legi
  
Article 146
  
Les despeses del Col·legi seran:
  
A. Ordinàries: les legalment previstes en els pressupostos.
  
B. Extraordinàries: les no previstes en els citats pressupostos i que siguen imprevisibles en el moment de formular-les i resulten inajornables per a salvaguardar els interessos de la bona administració del Col·legi.
  
Article 147
  
El Patrimoni del Col·legi serà administrat per la Junta de Govern, sense perjuí d'allò que s'ha disposat en l'article 97.
  
Article 148
  
El capital del Col·legi s'invertirà preferentment en valors de tota garantia.
  
Els valors es depositaran en l'entitat o entitats que la Junta de Govern acorde i els resguards de dipòsit es custodiaran en la caixa del Col·legi sota la personal i immediata responsabilitat del tresorer.
  
Article 149
  
Els col·legiats en nombre superior al deu per cent dels exercents, podran formular petició concreta i precisa sobre qualsevol dada relativa a l'exercici econòmic, sense perjuí del dret individual establit en l'article 15.e).
  
Els comptes del Col·legi podran ser examinats en el període que hi haja entre la convocatòria i setanta-dues hores abans de l'assenyalada per a la celebració de la primera Assemblea General Ordinària.
  
Secció tercera
  
Dels empleats del Col·legi
  
Article 150
  
La Junta de Govern procedirà a la contractació dels empleats del Col·legi necessaris per al compliment dels seus fins.
  
CAPÍTOL VI
  
Del servei d'inspecció
  
Article 151
  
La Junta de Govern, a proposta del degà, nomenarà un inspector que vetlarà pel compliment de les càrregues col·legials indicades en l'art. 145, lletra e) d'aquest Estatut, a què es proveirà de la corresponent credencial o nomenament, amb la sol·licitud a les autoritats judicials que no posen cap obstacle al compliment dels seus fins que duran a terme d'acord amb les següents normes:
  
a) Les pòlisses d'acceptació de poder que els procuradors dels tribunals d'aquest Col·legi amb caràcter obligatori han d'adquirir, s'acomodaran en quantia a la tarifa vigent en el Reglament dels estatuts del Col·legi.
  
Detectada una falta d'adquisició de pòlisses per la Junta de Govern, es requerirà els col·legiats en la forma prevista en els paràgrafs següents, perquè puguen abonar-la en la tresoreria del Col·legi o rectificar l'omissió notificada.
  
b) En els trenta dies hàbils següents a la notificació, sense cap recàrrec, podrà el Col·legiat abonar totes o alguna de les omissions detectades i acceptar totalment o parcialment la notificació realitzada.
  
c) En el mateix termini podrà mostrar la seua disconformitat amb tal notificació totalment o parcialment i dins dels trenta dies següents la Inspecció ratificarà o rectificarà el seu informe sobre omissions, la qual cosa es notificarà al Col·legiat.
  
d) Si el col·legiat no abonara abans del dia trenta del mes següent les omissions finalment determinades per la Inspecció, incorreria en un recàrrec del vint-i-cinc per cent.
  
TÍTOL IV
  
De la responsabilitat
  
CAPÍTOL I
  
Secció primera
  
De la responsabilitat civil i penal
  
Article 152
  
La responsabilitat civil i penal dels col·legiats de l'il·lustre Col·legi Provincial de Procuradors dels Tribunals de Castelló de la Plana per raó de l'exercici de la seua funció s'exigirà d'acord amb les lleis.
  
Secció segona
  
De la responsabilitat disciplinària
  
Article 153
  
Amb independència de la responsabilitat civil i penal, els col·legiats són, a més a més, responsables per l'incompliment dels seus deures professionals i corporatius, establits en les lleis i en els estatuts.
  
Article 154
  
L'exercici de la potestat disciplinària correspon als òrgans judicials i col·legials.
  
Les sancions o correccions disciplinàries que imposen els tribunals o el Col·legi, es faran constar en l'expedient personal d'aquest.
  
Article 155
  
El degà-president i la Junta de Govern són els òrgans col·legials competents per a l'exercici de la funció disciplinària, atenent les següents normes:
  
1. La responsabilitat disciplinària es declararà prèvia formació de l'oportú expedient pels tràmits assenyalats en aquests estatuts o, si fa el cas, els que s'especifiquen en el Reglament de Procediment Disciplinari, excepte per faltes lleus.
  
2. La responsabilitat disciplinària, es corregirà amb la imposició de les següents sancions:
  
A les falta lleus:
  
a) Multa de 2.000 a 50.000 PTA i advertiment per escrit.
  
b) Advertiment per escrit.
  
A les faltes greus:
  
a) Multa de 50.000 a 500.000 PTA.
  
b) Suspensió d'un a sis mesos, i haurà de satisfer prèviament a la reincorporació de l'interessat quantes prestacions, quotes o càrregues tinguera pendents de pagament aquest.
  
A les falta molt greus:
  
a) Suspensió de sis mesos i un dia a dos anys.
  
b) Expulsió.
  
Per a la graduació de les sancions es ponderaran en tot cas les circumstàncies objectives del fet i del seu autor, i es moderarà o s'agreujarà la responsabilitat d'aquest, segons la concurrència de dites circumstàncies.
  
Secció tercera
  
De les faltes
  
Article 156
  
Són faltes molt greus:
  
a) Violar el secret de les deliberacions de la Junta de Govern.
  
b) Ostentar els procuradors que exercisquen associats la representació dels qui en el mateix procés assumisquen posicions contraposades com a parts litigants.
  
c) Atemptar contra la dignitat i honor de les persones que constituïsquen la Junta de Govern quan actuen en l'exercici de les seues funcions i contra els altres companys amb ocasió de l'exercici professional.
  
d) La comesa de delictes dolosos, en qualsevol grau de participació, com a conseqüència de l'exercici de la professió.
  
e) L'embriaguesa o toxicomania habitual que afecte greument l'exercici de la professió
  
f) La reiteració de falta greu en el termini de cinc anys.
  
g) Encobrir o afavorir l'intrusisme professional.
  
h) Haver sigut condemnat en sentència ferma per fets que el concepte públic tinga per infamant i que facen l'inculpat indigne de pertànyer a aquest Col·legi.
  
i) No comunicar a la Junta de Govern la concurrència de causa d'incompatibilitat per a l'exercici de la professió pels qui hi van estar sotmesos.
  
j) Trencar el secret professional.
  
k)Incomplir els deures que en l'exercici de la professió imposen aquests estatuts i que causant greu perjuí al client.
  
l) Aquelles que pogueren fixar-se en els estatuts del Consell Valencià de Col·legis de Procuradors.
  
Article 157
  
Són faltes greus:
  
a) Alterar greument el normal desenrotllament de les sessions de les assemblees generals.
  
b) L'incompliment greu de les normes estatutàries i reglamentàries o dels acords adoptats per les assemblees generals, o per la Junta de Govern, excepte que constituïsquen falta de major entitat.
  
c) La falta de respecte en assemblees generals o actes públics per acció i omissió, als components de la Junta de Govern quan actuen en l'exercici de les seues funcions i a la resta dels col·legiats.
  
d) Els actes de desconsideració manifesta cap als companys en l'exercici de l'activitat professional.
  
e) Els actes i omissions que constituïsquen ofensa greu a la dignitat de la professió o a les regles ètiques que la governen.
  
f) Incomplir les normes sobre el benefici de justícia gratuïta.
  
g) No comunicar al Col·legi l'exercici en associació de la professió conforme a l'article 30.
  
h) L'incompliment d'allò que s'ha disposat en l'article 31.
  
i) El pacte de quota litis, i oferiment o cobrament per davall dels aranzels exigibles per disposició legal o reglamentària.
  
j) No rendir liquidació de comptes al client després de mitjançar sol·licitud.
  
k) L'impagament de les multes imposades per infracció col·legial, una vegada que siguen exigibles per ser ferms o no haver sigut suspeses cautelarment pels òrgans competents de la jurisdicció contenciosa administrativa.
  
l) Assumir la representació d'un client, amb infracció de l'article 28.e).
  
m) La reiteració de faltes lleus en el termini de cinc anys.
  
n) Aquelles que pogueren fixar-se en els estatuts del Consell Valencià de Col·legis de Procuradors.
  
nn) Falta de notificació diària per part del procurador als jutjats de la seua competència.
  
Article 158
  
Són faltes lleus:
  
a) La falta de diligència en el compliment de les normes estatutàries o reglamentàries.
  
b) L'incompliment de deures estatutaris que no estiguen tipificats com a faltes greus o molt greus.
  
c) Aquelles que pogueren fixar-se en els estatuts del Consell Valencià de Col·legis de Procuradors.
  
CAPÍTOL II
  
Secció primera
  
Del procediment sancionador
  
Article 159
  
S'incoaran diligències informatives amb caràcter previ a l'inici de l'expedient.
  
Les faltes lleus seran sancionades per la Junta de Govern, i en el seu nom pel degà del Col·legi, sense necessitat del previ expedient i després de l'audiència o descàrrec de l'inculpat.
  
Les faltes greus i molt greus seran sancionades per la Junta de Govern després de l'obertura de l'expedient disciplinari tramitat conforme al Reglament del present Estatut. Si hi manca dit Reglament, s'estarà a allò que s'ha disposat en les normes de procediment sancionador, contingudes en la Llei de Règim Jurídic de les Administracions Públiques i del Procediment Administratiu Comú, i normes que la desenrotllen.
  
La Junta de Govern designarà d'entre els seus membres un instructor i secretari, i es tramitarà l'expedient amb subjecció a les normes reguladors de la Llei de Règim Jurídic de les Administracions Públiques i del Procediment Administratiu Comú.
  
La responsabilitat disciplinària serà exigida per la Junta de Govern prèvia incoació de l'expedient amb audiència de l'interessat i valoració de les proves que es practiquen a instància d'aquest o d'ofici per l'instructor.
  
La Junta de Govern del Col·legi remetrà al Consell Valencià de Col·legis de Procuradors testimoni dels acords de sanció en els expedients sobre responsabilitat disciplinària del procurador per faltes greus i molt greus.
  
Del resultat de tota denúncia d'un col·legiat, es donarà coneixement al denunciant, mitjançant acord motivat.
  
Article 160
  
Les sancions per suspensió de més de sis mesos i d'expulsió s'imposaran, si fa el cas, mitjançant acord adoptat per la Junta de Govern en votació secreta i per majoria de les dues terceres parts dels seus membres.
  
A aquesta sessió hauran d'assistir obligatòriament tots els seus components, si bé per a la validesa de la constitució d'aquesta i a efectes de quòrum, no constituirà vici ni defecte l'absència d'algun dels seus components.
  
La inassistència injustificada serà causa per a cessament en el càrrec.
  
Article 161
  
Quan l'inculpat siga membre de la Junta de Govern o del Consell Valencià de Col·legis de Procuradors, serà aquest últim competent per a instruir i resoldre el preceptiu expedient.
  
Article 162
  
Contra les sancions imposades per la Junta de Govern podrà l'interessat interposar recurs d'alçada en els termes previstos en aquests estatuts.
  
Secció segona
  
De la prescripció
  
Article 163
  
Les faltes prescriuran:
  
a) Les lleus, als dos mesos.
  
b) Les greus, a l'any.
  
c) Les molt greus, als dos anys.
  
Els terminis anteriors es computaran en tot cas a partir de la data de la comesa dels fets constitutius d'infracció, i s'interrompran aquests per qualsevol diligència o actuació que es practique en esbrinament dels fets amb coneixement de l'interessat.
  
Secció tercera
  
De la rehabilitació
  
Article 164
  
Els sancionats podran demanar la seua rehabilitació amb la consegüent cancel·lació de la nota del seu expedient personal, en els següents terminis, comptats des del compliment de la sanció:
  
a) Si és per falta lleu, als sis mesos.
  
b) Si és per falta greu, als dos anys.
  
c) Si és per falta molt greu, als quatre anys.
  
La rehabilitació se sol·licitarà a la Junta de Govern del Col·legi.
  
El procediment per a la rehabilitació seguirà el mateix tràmit que per a la imposició de la sanció que el va motivar i amb iguals recursos.
  
La Junta de Govern remetrà al Consell Valencià de Col·legis de Procuradors testimoni de les seues resolucions en els expedients de rehabilitació de què coneguen.
  
DISPOSICIÓ ADDICIONAL
  
La Junta de Govern dictarà el Reglament o reglaments o normes de Règim Interior per al desenrotllament i aplicació d'aquests estatuts.
  
DISPOSICIÓ TRANSITÒRIA
  
La quantia de les quotes d'ingrés, periòdiques, segells d'acceptació i altres ingressos col·legials serà l'actualment existent, mentre la Junta de Govern no acorde modificar-les.
  
DISPOSICIÓ FINAL